11 verdagtes vasgetrek ná skietery  Foto: SAPD Die polisie in Gauteng het 11 verdagtes vasgetrek en op meer as 160 patrone en ses ongelisensieerde vuurwapens beslag gelê. Die inhegtenisnemings volg na ŉ moord en twee pogings tot moord Sondag in Ekurhuleni, het kapt. Mavela Masondo, woordvoerder van die polisie, gesê. “Daar word beweer dat ŉ bende gewapende mans Sondag in Katlehong op vier mans losgebrand het waar hulle langs ŉ Toyota Conquest gestaan het. Een van die mans is noodlottig gewond en twee is in ŉ ernstige toestand na ŉ hospitaal gehaas. Die ander man kon daarin slaag om ongedeerd te vlug.” Volgens Masondo het ŉ Ekurhuleni-polisiebeampte die gewapende mans van die toneel sien vlug en hulle agternagesit. Hy het een van die verdagtes aangekeer. Foto: SAPD “Nog polisiebeamptes is ontbied en ŉ tweede verdagte is gewaar. Hy het op die polisiebeamptes losgebrand en hulle het teruggeskiet. Die verdagte is gewond en onder polisiebewaking na ŉ hospitaal geneem. Daar is ook op ŉ ongelisensieerde vuurwapen beslag gelê.” Die polisie se soektog na die ander verdagtes het hulle Maandag na die Nguni-hostel in Vosloorus gelei. “Nege mans is in een van die kamers aangetref en hulle is deur die polisie ondersoek. Daar is op vyf ongelisensieerde vuurwapens en 160 patrone vir onder meer AK47-aanvalsgewere en 9 mm-pistole beslag gelê.” Die verdagtes is in hegtenis geneem vir die besit van ongelisensieerde vuurwapens en ammunisie. Verdere ondersoek sal bepaal of die verdagtes met ander ernstige en gewelddadige misdade in die area verbind kan word. Die vuurwapens sal ook ballistiese toetse ondergaan om te bepaal of dit in die uitvoer van misdade gebruik is.